༈ཨོཾ་སྭསྟི།  བློ་བཟང་དགེ་མཚན་འོད་སྟོང་བཞད་པའི་གསུང་།  ། སྐལ་བཟང་གདུལ་བྱ་རྒྱ་མཚོར་སྤེལ་མཛད་དང་།  ། ངག་ལ་དབང་འབྱོར་པྱམས་པའི་མཚན་ཅན་ཞབས།  ། དཔལ་ལྡན་ཡེ་ཤེས་སྤྱན་རས་གཟིགས་དབང་ཕྱུག། བླ་མ་ཡི་དམ་དབྱེར་མེད་ཐུགས་རྗེའི་སྤྱན།  ། རྣམ་པར་བཞད་རྣམས་བདག་གི་སྤྱི་བོ་རུ།  ། གུས་དང་དང་བའི་ཡིད་ཀྱིས་སྤྱན་འདྲེན་གྱི།  ། བྱང་ཆུབ་སྙིང་པོའི་བར་དུ་བརྟན་པར་བཞུགས།  ། དེ་དག་རྣམས་དང་ངོ་བོ་དབྱེར་མེད་ཀྱང་།  ། མཁྱེན་བརྩེའི་རང་གཟུགས་ལྷ་མོའི་སྐུར་ཤར་བ།  ། ཚེ་སྦྱིན་སྒྲོལ་དཀར་བདག་གི་སྙིང་དབུས་སུ།  ། རབ་ཏུ་དགྱེས་པས་རྟག་ཏུ་བཞུགས་སུ་འཚལ།  ། ཁྱེད་རྣམས་ཐ་དད་སྐུ་རུ་སྣང་ན་ཡང་།  ། ངོ་བོ་ཆོས་ཀྱི་དབྱིངས་སུ་རོ་གཅིག་པས།  ། སྐྱེ་འགག་གནས་གསུམ་བྲལ་བའི་རང་བཞིན་ལ།  ། རབ་ཏུ་མོས་པས་གསོལ་བ་འདེབས་པར་བགྱི།  ། ཐུགས་རྗེའི་རང་བཞིན་(༣༤)ཆོས་ཀུན་ཐོགས་མེད་གཟིགས།  ། སྣ་ཚོགས་ཆོས་ཀྱི་སྒྲ་དབྱངས་ཆད་མེད་སྒྲོག། བླ་མ་ཡི་དམ་ཀུན་འདུས་ཁྱེད་རྣམས་ལ།  ། རྟག་ཏུ་གུས་པའི་ཡིད་ཀྱིས་གསོལ་བ་འདེབས།  ། རྗེ་བཙུན་བློ་བཟང་དཔལ་ལྡན་ཡེ་ཤེས་ཞབས།  ། བློ་བཟང་གྲགས་བསྟན་ཡུན་རིང་འབར་བའི་ཕྱིར།  ། གཞོམ་མེད་རྡོ་རྗེའི་ཁྲི་ལ་གཡོ་མེད་པར།  ། བརྟན་པར་བཞུགས་ཏེ་ཆོས་འཁོར་བསྐོར་དུ་གསོལ།  ། བདག་གིས་གསོལ་འདེབས་འདི་ལྟར་བགྱིས་པའི་མཐུས།  ། རྒྱལ་བསྟན་སྙིང་པོ་བློ་བཟང་གྲགས་པའི་གསུང་།  ། ཕྱོགས་དུས་ཀུན་ནས་མི་ནུབ་སྲིད་པའི་མཐའ།  ། དེ་སྲིད་བར་དུ་རྒྱས་པར་བྱིན་གྱིས་རློབས།  ། དེ་ཡི་དྲིན་ལས་ཕ་མས་ཐོག་དྲངས་པའི།  ། འགྲོ་བ་ནམ་མཁའི་མཐའ་དང་མཉམ་པ་ཀུན།  ། སྐྱེ་བར་མགོན་ཁྱོད་རྣམས་ཀྱིས་རྗེས་བཟུང་ནས།  ། གསུང་གསང་བདུད་རྩིའི་དཔལ་ལ་སྤྱོད་པར་ཤོག། དེ་ནས་ཉོན་ཤེས་སྒྲིབ་ཀུན་དྲུངས་ཕྱུང་ནས།  ། ཆོས་ལོངས་སྤྲུལ་སྐུའི་གོ་འཕང་མངོན་བྱས་ཏེ།  ། སྤང་རྟོགས་དོན་ཀུན་ལྷུན་གྱིས་འགྲུབ་གྱུར་པའི།  ། རྫོགས་སངས་རྒྱས་ཀྱི་གོ་འཕང་ཐོབ་པར་ཤོག། ཅེས་པ་འདི་ནི་རབ་འབྱམས་པ་བློ་བཟང་དོན་མཆོག་ནས་ཡིག་བརྒྱ་འབུམ་ཐེར།  ཚེ་གཟུངས་འབུམ་ཐེར།  སྒྲོལ་མ་ཁྲི་ཚར་ངག་ལས་བཏོན་པ་རྣམས་སྒྲུབ་མཆོད་དུ་ཕུལ་ནས་འདི་ལྟ་བུ་ཞིག་དགོས་ཞེས་བསྐུལ་བ་ལྟར་༧ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སུག་བྲིས་སུ་བྱས་པ་དགེ་ལེགས་འཕེལ།  མངྒ་ལཾ། །  ། །